פוליטיקאים, כמו היפסטרים וסחים, מביכים את עצמם בכל מקום. עוד לפני היות הסלפי והולדת הג'ופרי, שימשו פרשיות המין, השחיתות, וסתם גסות הרוח של האוחזים בשלטון, ככר נרחב למוסרי השכל בספרות ובמיתוסים של כל העמים. די להזכיר את דוד המלך המציצן, שגם חפן את בת שבע הרוחצת, או את אדיפוס הנוגה שהתסביך על שמו פרנס ומפרנס את מיטב יועצי הנפש עד היום הזה.
בשנים האחרונות, הודות לאוטוסטראדת המידע עליה רוכבים כולנו, זכו פרשיות מביכות שהפוליטיקאים היו מעדיפים לשמור לעצמם, לתהודה נרחבת. אספנו עבורכם כמה מן הידועות בציבור. משה קצב, מאחוריך.
"אני הולך להרוג את הבחור המזד***"
רוב פורד, ראש עיריית טורונטו, ירצה לשכוח את ערב "סנט פטריק" של שנת 2012. בשעה תשע בערב הגיע עוזרו של פורד לבניין העירייה, והבחין שהבוס כבר די שיכור. עדויות נוספות מאותו ערב גורסות כי האלכוהול שימש רק כמתאבן, וראש העיר גם עישן חשיש עם שניים מאורחיו, ידיד קרוב ונערת ליווי. בהמשך הערב החליט פורד ללכת למסיבה בפאב. נהג המונית שלקח אותו ואת עוזרו אייזק רנסום לשם, זכה (על פי עדות העוזר) מראש העיר לכינוי "פאקי" - שם חיבה גזעני וחמוד לאדם ממוצא פקיסטני. משם המשיך פורד למסעדה, שבה הסניף קוקאין וביקש מהמלצר ומהברמן "לא לספר לאף אחד". השניים אולי הבטיחו, אבל לא הבטיחו לקיים, והעידו על מראה עיניהם במשטרה.
בשלב זה היה הלילה המטורף בקנדה רחוק מסיומו. פורד לחזר לבניין העירייה כשהוא "עייף ומבולבל", כפי שנאמר במסמכי המשטרה. הוא פרץ בבכי, השתלח בנשות הצוות שלו וכינה אותן "כלבות ליברליות", ואף השמיע הערות מיניות בוטות כלפי אחת מהן, היועצת לענייני מדיניות אוליביה גונדק. בשעה ארבע לפנות בוקר החליט סוף סוף ראש העיר כי הגיע הזמן ללכת הביתה, אבל כשהגיע לשם זינק מהמונית לתוך מכוניתו שלו והחל לנסוע בטירוף כשהוא כמעט פוגע במכוניות, עד שנעצר על ידי מאבטחיו.
כל זה לא הספיק כנראה לראש העיר ההולל. באמצע נובמבר 2013, לאחר פרסומים בעיתון "טורונטו סטאר", נאלץ פורד להודות שהשתמש בקראק ובקוקאין. בתחילה אומנם הכחיש ראש העיר את העניין, אבל אז הודיע מפקד משטרת טורונטו ביל בלייר, כי יש בידיו סרטון בו מתועד ראש העיר בפעולה, ולאחרון לא הייתה ברירה אלא להודות.
עוד לפני שביקש הקנדי הסטלן שיכינו לו שורה, צץ ביוטיוב סרטון (שהוסר בינתיים) בו מתועד ראש העיר כשהוא מספר בהתלהבות מזוויעה למדי כיצד הוא מתכוון להרוג אדם. בסרטון נראה פורד כשהוא מתהלך בעצבנות מצד לצד ומדבר בשפה שהשתיקה יפה לה. לא ברור למי מכוונים הדברים, אבל הנה ציטוט שממחיש היטב את הכוונה: "אני הולך להרוג את הבחור המזדיין. אני אומר לך, זה יהיה רצח מדרגה ראשונה. אני אלחם בו בלי חוקים. הוא ימות או שאני ימות. אחי, מעולם לא ראית אותי ככה. כשהוא יהיה על הרצפה אני אתלוש לו את הגרון ואוציא לו את העיניים עד שהוא ימות ואתה תעזור לי לוודא שהבן זונה מת".
בשנת 2010 נבחר חואן מנואל סנטוס לנשיא קולומביה, ומאז נודע כנשיא המקדם את השלום, שפועל רבות כדי לפתור את המשבר הפוליטי עם ונצואלה וכדי לסיים את מלחמת האזרחים העקובה מדם במדינתו. סנטוס אף קיבל בסוף 2012 את "פרס השלום" מהקונגרס היהודי בבואנוס איירס, אולם כל הפעילות הזו מתגמדת לעומת פעילות אחרת, שאירעה לו ממש לאחרונה, במהלך הקמפיין שהוא מנהל לקראת הבחירות שיגיעו בסוף מאי.
בזמן נאום שנשא, דיבר סנטוס בן ה-62 במשך כמה דקות לפני קהל רב בעיר הנמל ברנקייה שבצפון קולומביה, כשלפתע התחיל להתפשט כתם רטוב באזור מפשעת מכנסיו. הנשיא הקולומביאני לא הבחין כנראה בהתרחשות והמשיך בנאומו, שלרוע מזלו גם תועד והופץ בין לילה ברחבי הרשת. לא נורא מנואל - "בריחה" מפדחת שכזו, בין אם מדובר בהתרגשות או בבעיה בריאותית, יכולה לקרות לכל גבר. אתה מוזמן לשאול את 11 הכדורגלנים בכחול לבן שהפסידו (1-0) בעיר בה נאמת לנבחרת הלאומית שלך במשחק פלייאוף על העלייה למונדיאל באיטליה 1990. אם לגינצבורג ואוחנה מותר למלא את המכנסיים ולשמש אחר כך בתפקידי מפתח בענף בו הם עוסקים – גם אתה יכול.
פרסי פרננדס, ראש העיר הגדולה בבוליביה סנטה קרוז, הוא גבר המתקשה ככל הנראה לשמור את ידיו קרובות לגופו, וגורם לעצמו בכך מבוכה אחר מבוכה. רק בשבוע שעבר נאלץ פרננדס להביע אל מול פני האומה "צער על הבלגן שנוצר", לאחר שבמהלך מסיבת עיתונאים שקיים תועד כשהוא לופת את ירכה של העיתונאית מרצדס גוזמן. ראש העיר אמר בתגובה שלא התכוון להעליב את העיתונאית, ואף הדגיש שלא עשה את המעשה המיוחס לו, וכי הוא "במפורש לא מתנצל על כך שנגע בה".
למרות אי ההתנצלות, תמונות בטלוויזיה מוכיחות אחרת כשהן מראות את גוזמן מחזיקה בידה האחת במיקרופון, ונאבקת בידה השנייה כדי להרים את ידו של ראש העיר מירכה.
הסיפור הזה לא עבר בשקט, ובעלה של גוזמן, מרקו אנטוניו, איים להתלונן על ראש העיר בבית המשפט, אם האחרון לא יתנצל. "חבריו של בני לספסל הלימודים בבית הספר היסודי שמעו על האירוע הזה, וגם בני המתבגר היה צריך לענות לשאלות לא נוחות בבית הספר שלו" אמר הבעל. "המקרה הזה מבייש את המשפחה שלי".
משפחת גוזמן אינה המשפחה הראשונה שיצא לראש העיר פרננדס לבייש. בשנת 2012 צולם כשהוא מעביר את ידיו על פלג גופה התחתון של אשת אחד מחברי בית המחוקקים במדינתו, ובאירוע אחר הדביק נשיקה ארוכה לאישה למהנדסת עובת מדינה שנכחה במקום. בוליבאני קטן, וחרמן גדול.
האם הדבר המסריח ביותר בצרפת הוא לא דווקא הגבינה? אם להאמין לפרשייה משנת 2010, גם מבית הנשיא ניקולא סרקוזי עלה ריח לא נעים במיוחד. השמועות בצרפת גרסו אז כי הנשיא ורעייתו הזמרת היפהפייה קרלה ברוני, ששמה נקשר בעבר למיק ג'אגר, דונלד טראמפ, אריק קלפטון ועוד כמה, מנהלים במקביל רומנים מחוץ לנישואים. אותן שמועות, שפורסמו גם בשבועון האמין והיוקרתי "לה ז'ורנל דו דימאנש", התבססו על פרסומים ב"טוויטר", לפיהם מנהלת ברוני רומן סוער עם הזמר בנז'מין ביולאי. בעלה, שכזכור אף הישיר מבט לחזה של אחת, בר רפאלי, לא נותר גם הפעם לבדו והתנחם בזרועותיה של שנטל ז'ואנו, מי ששימשה בתפקיד סגנית שר בממשלתו (לעניינים אקולוגיים...) והייתה בעברה גם אלופת קראטה. זה מה שנקרא איפון.
אחד מראשי המדינות השובבים ביותר בהיסטוריה המודרנית הוא ללא ספק ראש ממשלת איטליה לשעבר סילביו ברלוסקוני. בהחלט קשה לברור בין המבוכות הרבות שגרם לעצמו הבעלים של "מילאן", אבל החלטות צריך לקבל, אז הסכיתו ושמעו על פרשת ה"בונגה בונגה". כן, מה שקראתם. בשנת 2011 רעדה איטליה (והעולם) בעקבות פרשיית מין עם קטינה שנשרה בשמו של ראש הממשלה ההולל. על פי הדיווחים בעיתונות האיטלקית, הגיעה קטינה בת 17 בשם "רובי" לווילה של ברלוסקוני, השתתפה יחד עם נשים אחרות במסיבה פרועה, וקיימה עם ראש הממשלה יחסי מין. רובי לא הכחישה את הדברים, ואף חשפה בפני החוקרים כי במהלך המסיבות נהגו עשרות נשים עירומות להקיף את ראש הממשלה האיטלקי ולהתחרות ביניהן מי תהיה זו שתגרה אותו מינית.
"ראש הממשלה לקח אותי למשרדו וגרם לי להבין שהחיים שלי ישתנו אם אקח חלק במסיבות הבונגה בונגה", נזכרה רובי הקטנה (שאם תהיתם, שמה האמיתי הוא כרימה אל-מחרוג והיא ממוצא מרוקאי). "אחרי ארוחת הערב נכנסנו לאולם במרתף, שם התקיימה מסיבת ה'בונגה בונגה'. כל הבחורות היו עירומות, והייתה לי הרגשה שהן מתחרות ביניהן על תשומת לבו של ברלוסקוני באמצעות מעשים מיניים יותר ויותר נועזים. הוא סיפר לי גם שבמסיבות, אותן העתיק מחברו מועמר קדאפי, הנשים מתפשטות וחייבות לענג אותו מבחינה פיזית".
ומה היה לכבוד ראש הממשלה לומר בשנוא? "כל הנשים שמכירות אותי יודעות עד כמה אני מכבד אותן, ותמיד נהגתי בכבוד ובדאגה כלפיהן". מהפה שלך לאפיפיור.
"לקוח מספר 9"
בואו ניזכר ביחד בפרשייה עסיסית הכוללת הלבנת כספים, שוחד, ניהול רשת של זנות ופוליטיקאי אחד שנפל נפילה כואבת ביותר. מושל מדינת ניו-יורק אליוט ספיצר נחשד בהלבנת כספי שוחד, אולם התחקות אחר תנועות הכספים בחשבון הבנק שלו העלתה בור עמוק פי כמה. אותם כספים, כך התברר, נועדו עבור חברת קש ששימשה כיסוי לתשלום עבור שירותיה של רשת זנות בשם "אמפרור קלאב וי.איי.פי", שבראשה עמד אזרח ישראלי בשם מיכאל ברנר, המרצה בימים אלה עונש מאסר.
ספיצר, דמוקרט שהיה ידוע ביושרו, כונה "השריף של ניו-יורק" והוציא לעצמו מוניטין של לוחם אמיץ בפשיעה כששירת בתפקיד התובע הכללי במדינה, הסתבך בשנת 2008 בפרשייה החמורה שבה הוזכר שמו כ"לקוח מס' 9" של רשת הזנות, ומי שבילה עם אחת מנשות הרשת, "קריסטן", במלון מייפלאואר בוושינגטון. מחקירת ה-FBI עולה כי לספיצר היה "חשבון" ברשת הזנות, וכי השתמש בשירותיה יותר מפעם אחת.
על פי מסמכים שהוגשו לבית-המשפט בארה"ב, אמפרור קלאב היתה רשת זנות בינלאומית שהעסיקה כ-50 צעירות יפיפיות. לקוחות הרשת היו אנשיה אמידים של ניו-יורק, וושינגטון, מיאמי, פריס ולונדון, ומחיר "בילוי" עם אחת מנערות הרשת עומד על כ-5,500 דולר לשעה. ספיצר עצמו שילם 4,300 דולר תמורת הבילוי עם קריסטן, ו"המזכירה" ממנה הזמין את השירות הוקלטה כשהיא עונה לשאלתו כי קריסטן היא "ברונטית, ממש יפה ומשקלה 48 ק"ג".
"אני זקוק לזמן כדי לחזור ולרכוש את אמון בני משפחתי", אמר ספיצר, נשוי ואב לשלוש בנות, כשנחשפה הפרשה. אשתו אומנם עמדה לצידו בשעה שאמר את הדברים, אך מבטה היה נעוץ ברצפה והיא הרימה את פניה רק כדי לנעוץ בבעלה (לשעבר, מה חשבתם?) מבטים רושפים. "נהגתי באופן שמפר את התחייבויותיי למשפחתי ופוגע בכל תפיסת העולם של טוב ושל רע", המשיך ספיצר. "אני מתנצל, בראש ובראשונה, לפני משפחתי. אני מתנצל לפני הציבור, שלו הבטחתי התנהגות ראויה יותר. אכזבתי ולא הצלחתי לחיות בהתאם לסטנדרטים שהצבתי לעצמי".
אגב, בהיותו תובע כללי, הגיש ספיצר כתבי אישום חמורים נגד שתי רשתות זנות שפעלו בניו יורק. באחת מאותן תביעות אף דיבר ספיצר בתיעוב ובזעם: "זו היתה רשת מתוחכמת ועתירת רווחים, עם מבנה הנהלה רב שכבתי, אבל בסופו של דבר זה היה בסך הכל בית זונות". הפוסל, כך נראה במקרה זה, במומו פוסל.
"לא קיימתי יחסים עם האישה הזו"
אי אפשר לסיים בלי להזכיר את אחת מפרשיות המין הידועות והמביכות מכולן, הלוא היא כמובן פרשת ביל קלינטון ומוניקה לוינסקי. ב-1995 סיימה הגברת לוינסקי את לימודיה והחלה לעבוד בבית הלבן. זמן קצר אחר כך התהדקו יחסיה עם הנשיא המכהן לבית קלינטון. היחסים ידעו עליות ומורדות, ולוינסקי שיתפה בסוד את חברתה הטובה לינדה טריפ, שגם הקליטה בחשאי שיחות בין צמד המאהבים. טריפ מסרה את ההקלטות למבקר המדינה האמריקני דאז קנת' סטאר, וב-17 בינואר 1998 פרסם לראשונה האתר "דראדג' רפורט" את דבר הרומן. העיתונות האמריקנית עטה על המקרה כמוצאת שלל רב, הציבור דרש הסברים, וב-26 לינואר אמר הנשיא קלינטון לאומה: "אני רוצה שתקשיבו לי. אני אחזור על זה שוב. לא קיימתי יחסי מין עם האישה הזאת, גברת לווינסקי. לא הוריתי לאף אחד לשקר, אפילו לא פעם אחת, אף פעם. האשמות אלו אינן נכונות. ואני חייב לחזור ולעבוד בשביל האומה האמריקנית."
בהמשך התברר כי ההגדרה הקלינטונית ליחסי מין אינה בדיוק ההגדרה המקובלת. למבקר המדינה סטאר היו שמלה כחולה של הגברת לוינסקי ועליה כתמי זרע נשיאותיים, והפוליטיקאי החזק בעולם נאלץ להודות כי אכן קיים עם "האישה הזו" יחסי מין אוראליים, אלא שהללו לא נחשבים, מבחינתו, לסקס מלא. הילארי, אגב, תמכה בבעלה לכל אורך הדרך ואף טענה בתוכנית "טודיי שואו" של רשת NBC כי הסיור כולו הוא "קנוניה של הימין". אולי של יד ימין.
הפרשה אמנם נטחנה עד דק, אבל יש חידושים: מחר (שישי, 9.5), יותר מעשור אחרי הפרשה ובימים בהם הקלינטון החזק במשפחה לובשת חצאית, עומד להתפרסם במגזין "ואניטי פייר" ריאיון ראשון ומקיף עם מוניקה לוינסקי. "הבוס שלי ניצל אותי, אבל תמיד אשאר יציבה בעמדתי, אלה היו יחסים בהסכמה", אומרת לוינסקי במתאבן ששחרר המגזין לקראת פרסום הראיון. "ה'התעללות' שעברתי הגיעה אחר כך, כשהפכו אותי לשעיר לעזאזל כדי להגן על עמדתו הבכירה של קלינטון".
בהמשך הראיון פונה מוניקה אל ידידת הנשיא הנוכחי הזמרת ביונסה, ומודה לה על המשפט "הוא עשה מוניקה לוינסקי על השמלה שלי", אותו היא מזמרת בשיר "Partition". "תודה, ביונסה, אבל נדמה לי שהתכוונת 'הוא עשה ביל קלינטון על השמלה שלי'", אומרת לוינסקי. אכן, אלוהים ונשיאי ארה"ב נמצאים בפרטים הקטנים.